“ศิริวัฒน์” แนะ “หมอวิชัย” เปิดทาง “ทวิช” ลากคอคนโกง!
"ศิริวัฒน์แซนด์วิช" แนะ "หมอวิชัย" เปิดทาง "ทวิช" บริหารงานพร้อมลากคอคนโกง! เชื่อบริษัทมีทรัพย์สินมากพอใช้หนี้จำนวน 6 พันล้านบาทได้
26 ม.ค. 2560

“ศิริวัฒน์แซนด์วิช” แนะ “หมอวิชัย” เปิดทาง “ทวิช” บริหารงานพร้อมลากคอคนโกง! เชื่อบริษัทมีทรัพย์สินมากพอใช้หนี้จำนวน 6 พันล้านบาทได้
นายศิริวัฒน์ วรเวทวุฒิคุณ ผู้ก่อตั้ง “ศิริวัฒน์แซนด์วิช” เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ถึงกรณีที่วานนี้ (25 ม.ค.) บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ได้จัดการประชุมวิสามัญผู้ถือหุ้น ครั้งที่ 1/2560 เพื่อพิจารณาแต่งตั้งกรรมการเพิ่มเติมและพิจารณาเรื่องอื่นๆ ที่เกี่ยวข้องเพื่อแก้ไขข้อจำกัดทางกฎหมายนั้น นายศิริวัฒน์ ได้ลุกขึ้นมาประท้วง กรณีที่มีบุคคลซึ่งไม่ได้เป็นคณะกรรมการของบริษัทขึ้นเวทีในการประชุมวิสามัญในครั้งนี้
โดยมีผู้ถือหุ้นเข้ามาบอกกับตนว่า นายวิชัย ถาวรวัฒนยงค์ ซึ่งเป็นประธานในการประชุมครั้งนี้ ไม่มีความชอบธรรมและไม่มีความเหมาะสมที่จะนั่งอยู่บนเวที ดังนั้นตนจึงสังเกตุเห็นว่ามีที่ปรึกษาทางกฎหมายประมาณ 4 ท่านนั่งอยู่บนเวทีด้วย ตนจึงได้ลุกขึ้นประท้วงจนที่ปรึกษาทางกฎหมายต้องลงมานั่งด้านล่าง ซึ่งตนทำไปตามกฎระเบียบ
ทั้งนี้ นายศิริวัฒน์ ถือหุ้น IFEC จำนวน 10,000 หุ้น ซื้อราคาเฉลี่ยที่ 3.54 บาท ซึ่งตนให้ความเห็นในการเข้ามาซื้อหุ้น IFEC ว่า “ผมเห็นพฤติกรรมมันเป็นแบบนี้ผมจึงอยากจะรู้ว่ามันเกิดอะไรขึ้น และมีเพื่อนอีกหนึ่งคน ซึ่งติดอยู่ที่ราคา 16 บาทด้วย โดยให้ความเห็นว่าตอนนั้นฟังมาจากโบรกเกอร์ จึงให้ผมช่วยมาดูว่าเขาทำอะไรกัน ซึ่งนายวิชัย ก็ยอมรับว่ามีการโกงกันเกิดขึ้นภายในบริษัท ซึ่งผมก็ขอบคุณที่ท่านยังมีสปิริตไม่ลาออกเหมือนกรรมการท่านอื่น แต่ก็เกิดข้อสงสัยว่าในช่วงที่ผ่านมาปล่อยให้มีการโกงเกิดขึ้นได้อย่างไร ” นายศิริวัฒน์ กล่าว
อย่างไรก็ตาม นายศิริวัฒน์ มีความเห็นว่า อยากให้คุณหมอวิชัย หลีกทางและเปิดโอกาสให้กับคณะกรรมการชุดใหม่หรือ นายทวิช เตชะนาวากุล เข้ามาบริหารบริษัท IFEC เพื่อแสดงถึงศักยภาพและฝีมือ แต่ได้กล่าวทิ้งท้ายว่า หากกรรมการชุดใหม่ได้เข้ามาบริหารงาน ก็ควรที่จะต้องเคลียร์เรื่องปัญหาทั้งหมดของ IFEC ให้จบสิ้น รวมไปถึงต้องลากตัวคนโกงมาให้ได้ และตนเชื่อว่าหนี้จำนวน 6 พันล้านบาทนั้น บริษัท IFEC มีทรัพย์สินมากพอที่จะสามารถชำระหนี้ก้อนดังกล่าวได้